Hová vezet a matematika tanulása?

A tanulásról, különösen a matematika tanulásáról sokunknak az jut eszébe, hogy ez egy szükséges rossz dolog, amit muszáj csinálni, mert ha nem tesszük, akkor nem tudunk továbbtanulni jobb főiskolákon, egyetemeken vagy elhelyezkedni egy jól fizető munkahelyen a későbbiekben. Ez meglátás szerintem így ebben a formában nem helyes, mert nem nevezném szükséges rossznak, ennek a tantárgynak a tanulását, viszont mindenképpen számít, ami a továbbtanulást, vagy a jövőbeli állásunkat illeti.

A matematika tanulása, elsajátítása egyike az olyan tudás alapok megszerzésének melynek segítségével képesek vagyunk dönteni bizonyos helyzetekben saját sorsunkat tekintve. A saját tudásunk, tárgyi tapasztalatunk révén álljuk meg helyünket az adott szituációban és mi leszünk azok, akik ezáltal választhatunk különböző lehetőségek közül. Ennek a tárgynak a megtanulása jóval több egyszerű bemagolásnál, vagy átolvasgatásnál, itt igenis megkell érteni miről is van szó. Sok időt, gyakorlást és türelmet igényel, valamint az alapok rendes ismeretét, de ha kellő energiát fektetünk ebbe a munkába, annak meg lesz az eredménye. Míg a nyelvérzék vagy az irodalom iránti érdeklődés hiánya szorgalommal viszonylag jól pótolható, matematikából a szorgalom nem elég mivel a dolgok egymásra épülnek, és egy kimaradó dolog hiánya újra és újra visszaköszön majd.

 Matekkal a mindennapi életben is folyamatosan találkozunk, legyen szó vásárlásról, vagy ha épp a bankba látogatunk el, vagy csak kiszeretnénk számolni az autónk fogyasztását. Önmagában is rendkívül fontos dolog, aminek sokat köszönhetünk, de nem csak így állja meg a helyét, hanem például más tantárgyakkal is szorosan összeköthető, és egymásra építhető, ilyen a fizika, kémia, és az informatika is. Fejleszti a logikát, koncentrációt, és rendszeresen történő gyakorlásával könnyebben fedezünk fel összefüggéseket is.

Ami pedig a továbbtanulást és a munkát illeti, a matematika tanulása rengeteg lehetőséget kínál azoknak, akik ezzel szeretnének foglalkozni mélyebben, és azoknak, akiknek van tehetségük hozzá. Szóba jöhet közgazdaságtan, pénzügyekkel foglalkozó állások, gépészet, építészet, és bármilyen informatikai tevékenység, hiszen ezekhez mind szükség van rá. Természetesen ez mind beállítottság kérdése, hiszen lehet, hogy valaki szereti és szorgalmas, de ennek ellenére nem megy neki ez a tantárgy, és ezzel nincs is semmi baj, hiszen mindenki másban jó. Nagyobb arányban fordulnak elő humán beállítottságú emberek, mint azok, akik inkább a reál tantárgyakban jeleskednek. Az utóbbiaknak lényegesen egyszerűbb dolguk van a matekkal, fizikával egyaránt. Ha valaki mégsem ilyen irányba szeretne tovább menni, akkor sem volt felesleges a megszerzett tudása, hiszen bármilyen területén az életnek hasznos lehet még az, ha hozzátud szólni valamihez matematika témakörben, és az alapműveltséghez is hozzátartozik bizonyos dolgok ismerete. Fontos, hogy ha majd nekünk kell tovább adnunk ezt a tudást valakinek, például 15-20 év múlva a gyermekünknek, akkor azt minden gond nélkül megtudjuk tenni, és segíteni tudjuk őt a lecke megírásában, dolgozatra való felkészülésben, és máris megoldottuk a külön matektanár kérdését, ha a gyermek akadályokba ütközik a matekozás során. Sőt akár profitálhatunk is abból, ha könnyen, és jól megy nekünk ez a tárgy, esetleg tarthatunk másoknak korrepetálást, külön órákat csak úgy, vagy diákmunkaként is.

Tanulni sosem felesleges, feladni pedig nem szabad, ha nem megy, hiszen életünk végéig tanulunk, senki sem születik úgy, hogy valamit egyből tökéletesen tud.

Németh Klaudia Rebeka 10/C